

Αθήνα, 05 Φεβρουαρίου 2025

**ΕΡΩΤΗΣΗ**

- προς τον Υπουργό Παιδείας, Θρησκευμάτων & Αθλητισμού

**Θέμα: «Σοβαρά προβλήματα στα Καλλιτεχνικά Σχολεία»**

Τα Καλλιτεχνικά Σχολεία αποτελούν θεσμό υψηλής σημασίας για την καλλιτεχνική έκφραση, την πολιτιστική παιδεία και την καλλιέργεια δημιουργικών δεξιοτήτων. Ωστόσο, αντιμετωπίζουν σοβαρά ζητήματα που υπονομεύουν την αποστολή τους και την ποιότητα της εκπαίδευσης που προσφέρουν.

Σοβαρά προβλήματα καταγράφονται στις **κτηριακές εγκαταστάσεις** και τις υποδομές. Πολλά σχολεία στεγάζονται σε ακατάλληλα ή προσωρινά κτήρια, ενώ δεν διαθέτουν εξειδικευμένους χώρους και εξοπλισμό για τη διδασκαλία μαθημάτων όπως Χορός, Θέατρο, Κινηματογράφος και Εικαστικά. Επιπλέον, συχνά οι εκπαιδευτικές δραστηριότητες διεξάγονται σε ακατάλληλους χώρους, γεγονός που δυσχεραίνει σημαντικά τη μαθησιακή διαδικασία.

Παράλληλα, τα Καλλιτεχνικά Σχολεία δεν λαμβάνουν την απαραίτητη **χρηματοδότηση**. Αντιμετωπίζονται ως σχολεία γενικής παιδείας, χωρίς να λαμβάνονται υπόψη οι ιδιαίτερες ανάγκες τους. Αυτό έχει ως αποτέλεσμα να μην μπορούν να καλυφθούν βασικές απαιτήσεις, όπως η προμήθεια υλικών για τις καλλιτεχνικές κατευθύνσεις, η συντήρηση εργαστηρίων και η υποστήριξη πολιτιστικών δράσεων. Ακόμη και στοιχειώδεις ανάγκες δεν ικανοποιούνται, όπως η παροχή σχολικών γευμάτων στους μαθητές.

Επιπλέον, σημαντικά προβλήματα καταγράφονται στην επάρκεια του **εκπαιδευτικού προσωπικού**. Οι εκπαιδευτικοί καλλιτεχνικών μαθημάτων, όπως Χορού και Κινηματογράφου, προσλαμβάνονται με ωρομίσθιες συμβάσεις, δημιουργώντας ένα καθεστώς επισφάλειας που επηρεάζει τόσο τους ίδιους όσο και τη συνοχή της εκπαιδευτικής διαδικασίας. Επιπλέον, οι προσλήψεις καθυστερούν σημαντικά, με αποτέλεσμα οι μαθητές να ξεκινούν τα μαθήματά τους αρκετούς μήνες μετά την έναρξη της σχολικής χρονιάς.

Τέλος, παραμένει η απουσία κατάλληλων αναλυτικών προγραμμάτων, σχολικών εγχειριδίων και εκπαιδευτικού υλικού για τα καλλιτεχνικά μαθήματα, γεγονός που δημιουργεί πρόσθετα εμπόδια στην εκπαιδευτική διαδικασία και καθιστά απαραίτητη τη λήψη μέτρων για τη βελτίωση της ποιότητας της παρεχόμενης γνώσης.

Τα προβλήματα αυτά έχουν οδηγήσει σε έντονες αντιδράσεις από μαθητές, γονείς και εκπαιδευτικούς. Πρόσφατα, το Καλλιτεχνικό Σχολείο Μεσολογγίου πραγματοποίησε κινητοποιήσεις, ενώ απέστειλε σχετική επιστολή με τα αιτήματά του, ζητώντας άμεσες λύσεις για την κτηριακή του κατάσταση και τη γενικότερη υποστήριξη της λειτουργίας του. Παράλληλα, το Καλλιτεχνικό Σχολείο Ηρακλείου Κρήτης βρίσκεται σε συνεχή κινητοποίηση, διαμαρτυρόμενο για τις ελλείψεις σε υποδομές, εξοπλισμό και διδακτικό προσωπικό. Οι αντιδράσεις αυτές καταδεικνύουν τη διαρκή υποβάθμιση της καλλιτεχνικής εκπαίδευσης και την ανάγκη για άμεση παρέμβαση.

**Σύμφωνα με τα παραπάνω, ερωτάται ο αρμόδιος Υπουργός:**

1. Προτίθεται το Υπουργείο να εντάξει τα Καλλιτεχνικά Σχολεία σε ειδικό καθεστώς χρηματοδότησης, ώστε να καλύπτονται οι αυξημένες ανάγκες τους σε υλικοτεχνική υποδομή και εκπαιδευτικό εξοπλισμό;
2. Ποιος είναι ο σχεδιασμός του Υπουργείου για την επίλυση των κτηριακών προβλημάτων που αντιμετωπίζουν τα Καλλιτεχνικά Σχολεία σε όλη τη χώρα;
3. Υπάρχει πρόβλεψη για τη θεσμοθέτηση μόνιμων θέσεων εκπαιδευτικών στις καλλιτεχνικές ειδικότητες;
4. Τι μέτρα προτίθεται να λάβει το Υπουργείο ώστε οι προσλήψεις καλλιτεχνικού και εκπαιδευτικού προσωπικού να γίνονται έγκαιρα, διασφαλίζοντας την εύρυθμη λειτουργία των σχολείων;
5. Υπάρχει σχεδιασμός για την ανάπτυξη αναλυτικών προγραμμάτων, καθώς και τη συγγραφή και δωρεάν διάθεση σύγχρονων σχολικών εγχειριδίων και εκπαιδευτικού υλικού για τα μαθήματα καλλιτεχνικής παιδείας;
6. Τι πρωτοβουλίες θα αναλάβει το Υπουργείο για τη διασφάλιση της παροχής σχολικών γευμάτων στους μαθητές των Καλλιτεχνικών Σχολείων, όπως προβλέπεται από το θεσμικό πλαίσιο;

**Οι ερωτώντες βουλευτές**

**Τζούφη Μερόπη**

**Αναγνωστοπούλου Σία**

**Ζεϊμπέκ Χουσεΐν**

**Ηλιόπουλος Νάσος**

**Οζγκιούρ Φερχάτ**

**Πέρκα Πέτη**

**Φωτίου Θεανώ**